Mohamed Salah

Mohamed Salah Hamed Mahrous Ghaly (; s. 15. kesäkuuta 1992 Nagrig, Egypti) on egyptiläinen jalkapalloilija. Hän edustaa englantilaista Liverpoolia ja on pelipaikaltaan laitahyökkääjä. Vuonna 2018 Salah voitti Englannin Valioliigan parhaan maalintekijän palkinnon, kun hän teki 34 pelissä 32 maalia. Tämä oli Valioliigan ennätys 38 ottelun aikakaudella. Hän voitti maalikuninkuuden myös seuraavalla kaudella tehtyään 22 maalia, kaudella 2021–2022 viimeisteltyään 23 maalia ja kaudella 2024–2025 tehtyään 29 maalia. Hän oli voittamassa Mestarien liigaa 2019 sekä Englannin Valioliigaa 2020 ja 2025.
Seurajoukkueura.
El-Mokawloon ja Basel (2010–2014).
Salah siirtyi toukokuussa 2010 Egyptin pääsarjassa pelaavaan El-Mokawloonin edustusjoukkueeseen. Hän pelasi ensimmäisellä kaudellaan neljä maalia pääsarjassa ja yhden Egyptin cupissa. Toisella kaudellaan hän taas teki seitsemän maaliaan pääsarjassa.
Salah jatkoi heinäkuussa 2012 Sveitsin pääsarjassa pelaavaan Baseliin kahden ja puolen miljoonan euron siirtosummalla. Hän teki elokuussa ensimmäisen pääsarjamaalinsa voitokkaassa 2–0-ottelussa Lausanne-Sportia vastaan. Sveitsin cupin maalidebyyttinsä hän taas teki syyskuussa Amriswilia vastaan. Basel voitti lopulta pääsarjamestaruuden 72 pisteellään, kun se voitti 21 ottelua ja hävisi kuusi. Salah teki kaudella viisi maalia pääsarjassa, kolme cupissa ja kaksi Eurooppa-liigassa. Salah valittiin myös joukkueen kauden parhaaksi pelaajaksi.
Salah aloitti kauden 2013–2014 tehden sarjamaalin Aarauta vastaan heinäkuussa. Joukkue voitti pääsarjan toisen kerran peräkkäin jälleen 72 pisteellään. Salah pelasi sarjassa kaikkiaan 18 ottelua, joissa hän teki neljä maalia ja syötti viisi. Cupissa hän pelasi yhden ottelun ja teki niin ikään yhden maalin. Hän pelasi Baselissa kaikkiaan 79 ottelua, joissa hän teki 20 maalia ja antoi 17 maalisyöttöä.
Chelsea.
Salah siirtyi tammikuussa 2014 Englannin pääsarjassa pelaavaan Chelseaan vajaan 17 miljoonan euron siirtosummalla. Hän teki kaudella 2013–2014 vain kaksi maalia, kun joukkue jäi sarjassa kolmanneksi. Seuraavalla kaudellaan Salah pelasi pääsarjassa kolmessa ottelussa yhteensä vain 30 peliminuuttia.
Lainasiirto Fiorentinaan.
Salah jatkoi helmikuussa 2015 lainasiirrolla Italian pääsarjassa pelaavaan Fiorentinaan. Hän pelasi vajaan parin viikon kuluttua ensimmäisen kerran avauskokoonpanossa Sassuoloa vastaan, jossa hän onnistui myös maalinteossa. Hän pelasi joukkueessa kesäkuulle kestäneen lainansa aikana 26 ottelua, joissa hän teki yhdeksän maalia ja antoi neljä maalisyöttöä.
Lainasiirto Romaan.
Salah palasi Chelseaan noin kuukaudeksi, kunnes solmi uuden lainasopimuksen, tällä kertaa niin ikään Italian pääsarjassa pelaavan Roman kanssa. Hänestä maksettiin viiden miljoonan euron siirtokorvaus. Hän teki ensimmäisen sarjamaalinsa syyskuussa 2–2 ottelussa Sassuoloa vastaan. Mestarien liigassa hän teki ensimmäisen maalinsa ensimmäisten parin peliminuutin aikana marraskuussa Leverkusenia vastaan. Salahin laina Roman kanssa loppui kesäkuussa 2016.
Roma.
Salah liittyi välittömästi lainasiirtonsa jälkeen vakituisesti Romaan 15 miljoonalla eurolla. Joukkue jäi sarjassa toiseksi Juventuksen jälkeen 91 pisteellään, kun se voitti 28 ottelua ja hävisi seitsemän. Salah teki pelaamissaan 31 ottelussa 15 ja alusti 13 maalia, mikä teki hänestä joukkueensa toiseksi parhaan maalintekijän Edin Džekon jälkeen.
Liverpool.
Salah siirtyi Englannin Valioliigan Liverpooliin 42 miljoonalla eurolla kesällä 2017. Hän teki maalin heti kauden avausottelussa Watfordia vastaan. Kauden toisessa Watford-ottelussa hän teki neljä maalia. Hän teki pelaamissaan 36 valioliigaottelussa 32 maalia ja antoi 11 maalisyöttöä. Kauden aikana hän jäi vain kaksi kertaa ilman maaleja kahdessa peräkkäisessä liigaottelussa. Hän voitti sarjan maalikuninkuuden ja hänet valittiin Valioliigan kauden pelaajaksi sekä myös ja . Hänet valittiin myös Valioliigan kauden joukkueeseen. Mestarien liigassa hän pelasi 13 ottelua, joissa teki kymmenen ja syötti viisi maalia. Välierien ensimmäisessä osaottelussa entistä seuraansa Romaa vastaan hän teki kaksi ja syötti kaksi maalia. Hän joutui jättämään tappiollisen loppuottelun Real Madridia vastaan kesken loukkaantumisen vuoksi. Hänet valittiin Mestarien liigan kauden joukkueeseen.
Salah voitti Valioliigan maalikuninkuuden myös kaudella 2018−2019 tehtyään 38 ottelussa 22 maalia. Lisäksi hän antoi 11 maalisyöttöä. Ottelussa Bournemouthia vastaan hän teki hattutempun. Mestarien liigassa hän teki 12 ottelussa viisi ja syötti kaksi maalia. Loppuottelussa Tottenhamia vastaan hän teki avausmaalin rangaistuspotkusta. Liverpool voitti ottelun lopulta 2−0.
Liverpoolin mestaruuteen päättyneellä Valioliiga-kaudella 2019–2020 Salah viimeisteli 34 sarjaottelussa 19 ja syötti kymmenen maalia. Hän voitti myös UEFA Super Cupin ja seurajoukkueiden maailmanmestaruuden. Mestarien liigan kahdeksassa ottelussa Salah teki neljä maalia. Kaudella 2020–2021 hän teki 37 valioliigaottelussa 22 maalia. Hänet nimettiin Valioliigan kauden joukkueeseen. Mestarien liigassa hän viimeisteli kymmenessä ottelussa kuusi maalia.
Salah teki kaudella 2021–2022 pelaamissaan 35 valioliigaottelussa 23 maalia, millä hän jakoi maalikuninkuuden Son Heung-min kanssa. Lisäksi hän voitti syöttötilaston annettuaan 14 maalisyöttöä. Hänet valittiin sekä toimittajien että pelaajien äänestyksessä vuoden pelaajaksi. Hänet valittiin myös Valioliigan vuoden joukkueeseen. Mestarien liigassa Salah pelasi Liverpoolin kaikissa 13 ottelussa, yhtä vaille kaikissa avauskokoonpanossa, ja teki kahdeksan maalia ja antoi kaksi maalisyöttöä. Hän oli avauskokoonpanossa myös tappiollisessa loppuottelussa. Hän pelasi Liverpoolin voittamissa FA Cupin ja liigacupin loppuotteluissa.
Salah nousi maaliskuussa 2023 Liverpoolin Valioliiga-historian parhaaksi maalintekijäksi tehtyään kotiottelussa Manchester Unitedia vastaan 128. ja 129. Valioliiga-maalinsa, millä hän ohitti tilastossa Robbie Fowlerin. Kaikkiaan hän teki kaudella 2022–2023 pelaamissaan 38 liigaottelussa 19 maalia ja antoi 12 maalisyöttöä. Mestarien liigan kahdeksassa ottelussa hän viimeisteli kahdeksan maalia, mukaan lukien hattutemppu alkulohko-ottelussa Rangersia vastaan. Hän teki myös voittomaalin kauden avanneessa FA Community Shield -ottelussa.
Salah pelasi kaudella 2023–2024 kaikkiaan 32 valioliigaottelua, joista avauskokoonpanossa 28. Hän teki 18 maalia ja antoi kymmenen maalisyöttöä. Neljässä ottelussa hän teki kaksi maalia. Eurooppa-liigassa pelaamissaan yhdeksässä ottelussa hän teki viisi ja syötti neljä maalia. Liverpoolin voittamassa liigacupissa hän pelasi kaksi ottelua ja teki yhden maalin. Loppuottelusta hän oli sivussa lihasvamman vuoksi.
Salah voitti kaudella 2024–2025 Valioliigan maalikuninkuuden tehtyään 38 ottelussa 29 maalia. Lisäksi hän antoi 18 maalisyöttöä. Hän teki viidessä liigaottelussa kaksi maalia, muun muassa molemmissa Southampton-otteluissa. Liverpool voitti liigamestaruuden. Mestarien liigassa pelaamissaan yhdeksässä ottelussa hän teki kolme ja syötti neljä maalia.
Maajoukkueura.
Salah pelasi Egyptin alle 20-vuotiaiden maajoukkueessa neljä ottelua maan saavuttaessa pronssia ikäluokan Afrikan-mestaruuskilpailuissa 2011. Hän pelasi maansa kaikki neljä ottelua alle 20-vuotiaiden MM-kilpailuissa 2011. Hän pelasi kaikki viisi ottelua Egyptin sijoittuessa kolmanneksi alle 23-vuotiaiden Afrikan-mestaruuskilpailuissa 2011. Hän pelasi maansa kaikki neljä ottelua Lontoon olympialaisissa 2012, ja teki maalin kaikissa kolmessa alkulohko-ottelussa.
Salah pelasi ensimmäisen ottelunsa Egyptin A-maajoukkueessa Afrikan-mestaruuskilpailujen karsintaottelussa Sierra Leonea vastaan syyskuussa 2011. Ensimmäisen maaottelumaalinsa hän teki saman vuoden lokakuussa Nigeriä vastaan. Afrikan-mestaruuskilpailuissa 2017 hän pelasi hopeaa saavuttaneen Egyptin kaikki kuusi ottelua, ja teki kaksi maalia. Hänet valittiin turnauksen tähdistöjoukkueeseen Hänet valittiin Afrikan vuoden jalkapalloilijaksi 2017 MM-kilpailuissa 2018 hän pelasi kaksi ottelua. Hänet valittiin Afrikan vuoden jalkapalloilijaksi myös 2018 Afrikan-mestaruuskilpailuissa 2019 hän teki kaksi maalia pelaamissaan neljässä ottelussa. Vuodelle 2022 siirretyissä Afrikan-mestaruuskilpailuissa 2021 hän pelasi täyden ajan hopeaa saaneen Egyptin kaikissa seitsemässä ottelusa, ja teki kaksi maalia. Hänet valittiin turnauksen tähdistöjoukkueeseen Hän on pelannut toukokuun 2024 loppuun mennessä 96 A-maaottelua, joissa hän on tehnyt 54 maalia ja antanut 32 maalisyöttöä. Hän on tehnyt neljä maalia MM-karsintaottelussa Djiboutia vastaan marraskuussa 2023 ja kolme maalia MM-karsinnassa Zimbabwea vastaan kesäkuussa 2013.
Pelaajakuva.
Salahia pidetään laajalti yhtensä maailman parhaista pelaajista. Hän on pelannut urallaan kaikilla hyökkäyspään pelipaikoilla sekä useimmilla keskikentän pelipaikoilla. Hän on vasenjalkainen ja yksi maailman nopeimmista juoksijoista.
Yksityiselämä.
Salah avioitui vuonna 2013 Magi-nimisen naisen kanssa. Parilla on kaksi tytärtä.
Tilastot.
Seurajoukkue.
"Päivitetty 1. syyskuuta 2025"
Maajoukkue.
"Päivitetty 26. tammikuuta 2025"